รมว.คลังร่วมเอเปก เรียกเชื่อมั่นศก.ไทย
รมว.คลัง ขึ้นเวทีเอเปกเรียกความเชื่อมั่นเศรษฐกิจไทย หนุนลงทุนโครงสร้างพื้นฐาน
10 ก.ย. 2558

รมว.คลัง ขึ้นเวทีเอเปกเรียกความเชื่อมั่นเศรษฐกิจไทย หนุนลงทุนโครงสร้างพื้นฐาน
นายกฤษฎา จีนะวิจารณะ ผู้อํานวยการสํานักงานเศรษฐกิจการคลัง (สศค.) เปิดเผยว่า นายอภิศักดิ์ ตันติวรวงศ์ รมว.คลัง จะเข้าร่วมประชุมรัฐมนตรีว่าการกระทรวงการคลังเอเปก (APEC Finance Ministers’ Meeting : APEC FMM) วันที่ 10-11 ก.ย.นี้ ที่ประเทศฟิลิปปินส์ โดยจะนำเสนอแนวนโยบายที่สำคัญของรัฐบาลที่จะมุ่งพัฒนาประเทศอย่างยั่งยืนในอนาคต รวมถึงเรื่องสำคัญและเร่งด่วน อาทิ การลงทุนในโครงสร้างพื้นฐาน การส่งเสริมการลงทุนทั้งในประเทศและต่างประเทศ และการดำเนินการของรัฐบาลตามโรดแมปที่ได้วางไว้
ทั้งนี้ การประชุมเอเปกครั้งนี้มีแนวคิดหลัก คือ Building Inclusive Economies, Building a Better World โดยจะหารือใน 2 ประเด็นหลัก คือ ภาวะเศรษฐกิจโลกและทิศทางเศรษฐกิจในภูมิภาค และแผนงานสำหรับการประชุม รมว.คลังเอเปก ที่กำหนดกรอบความร่วมมือใน 4 เสาหลัก ได้แก่ (1) ส่งเสริมการรวมกลุ่มทางการเงิน (Promoting Financial Integration) (2) การเร่งรัดการปฏิรูปและเพิ่มความโปร่งใสทางการคลัง (Advancing Fiscal Reforms and Transparency) (3) การเสริมสร้างความแข็ง แกร่งทางการเงิน (Enhancing Financial Resiliency) และ (4) การเร่งรัดการลงทุนและการระดมทุนเพื่อพัฒนาโครงสร้างพื้นฐาน (Accelerating Infrastructure Development and Financing)